*Защо в трета част на разказа „Една българка“ е въведен образът на Евтимий?*

Разказът „Една българка“ е Вазова литературна творба. Авторът го написва, след като през 1899г. отива да посети връх Вола. На път за върха Вазов се отбива в едно ханче, където чува историята за смелата баба Илийца и как тя е помогнала на един от Ботевите четници. Вдъхновен от смелостта, изявена от една обикновена възрастна жена, той преплита реалността с измислица в своя разказ. Свидетелство за достоверност е подзаглавието на разказа „Исторически епизод“. В творбата като главен герой със своите специфични качества се откроява именно баба Илийца, която, загубила надежда за болното си внуче на път за Челопешкия манастир „Свето Успение Богородично“, среща беззащитния Ботев четник. Въпреки обстановката в околността тя взема благородното решение „…да спаси, ако даде Бог, два живота.“.

Авторът въвежда образа на калугер Евтимий като пълен антипод на смелата Илийца. След експозицията и завръзката в развитието на сюжета е необходим такъв момент, в който да проличат качествата на героинята. Такъв епизод е срещата на старата челопеченка с противоположния й образ на отец Евтимий. Така се сблъскват родолюбието и предателството, смелостта и малодушието, милосърдието и коравосърдечността. Образът на свещеника контрастира на този на добрата християнка и се явява събирателен образ на всички българи, забравили своя християнски дълг за добротворчество. Като божии служител той е длъжен да осигури своята помощ на всеки, но страхът му, потиснал всички негови качества, го е превърнал в страхлив и егоистичен човек, недостоен за своята длъжност в манастира.

Когато героинята пристига в манастира, Евтимий е изплашен до смърт, мислейки си, че са турци или четници. Не смее да отвори вратата, докато не разбира, че е възрастна жена. Наистина времето е смутно, но страхът е сковал обитателите на манастира и не им позволява да бъдат опора на християните. Отецът проявява грубо отношение към бабата, наричайки я луда, това показва неговото неуважение. Лудостта е метафора, с която авторът представя истински смелите и готови на саможертва българи. Евтимий не е такъв. Той е страхлив старец, за когото най-важно е да си спасиш кожата. Той дори се опитва да накара Илийца да изчака до сутринта и първоначално отказва да пее на болното внуче. Въпреки това героинята успява да го убеди да прочете една молитва, но молитвата е принизена, неискрена, тъй като Евтимий при изпълнението й е с расо, но гологлав, обут на босо, а поведението му изразява безразличие към чуждата трагедия.

Характерът на Евтимий се очертава най-ясно при реакцията му, когато баба Илийца се опитва да му сподели за четника, но калугерът машинално отказва да чуе, защото е малодушен и иска да спаси себе си. След като Илийца опитва да провокира малко човечност у монаха, като заявява, че ще си тръгне, Евтимий решава да я пусне да си върви и категорично заявява, че няма да я приюти обратно. След като героинята излиза, калугерът хлопва и заключва вратата.

Всички негови действия само подчертават и засилват контрастните качества на баба Илийца. Освен по неговите действия, може да се съди за образа му по детайлите от пейзажа, вмъкнат от автора в началото на трети епизод. „Спеше манастирът, глух и пустинен…“, този цитат може да бъде тълкуван не само като признак за отсъствието на игумена, но и за липсата на човечност и добросърдечност в хората, които са там. Пуста е душата на свещеника, тя не е отворена за чуждата болка и нужда, а е скована от страх за собствения си живот. Истински християнин в тази среща е Илийца, защото е готова на милост, иска да помогне на непознат, тъй като вижда в него самоотвержен младеж, борещ се за всеобщо благо, а не калугерът, за когото вяра, добро и християнска щедрост са само празни думи, лишени от смисъл.

Чрез контраста между двамата герои в трети епизод авторът постига по-лесно внушението, че във време на робство истинските герои са обикновените хора.